CELEX: 32014D0289
Language: ro
Date: 2014-05-15 00:00:00
Title: 2014/289/UE: Decizia de punere în aplicare a Comisiei din 15 mai 2014 de autorizare a prelungirii de către statele membre a autorizațiilor provizorii acordate pentru substanțele active pinoxaden și meptildinocap [notificată cu numărul C(2014) 3059]  Text cu relevanță pentru SEE

17.5.2014   
            
            
               RO
            
            
               Jurnalul Oficial al Uniunii Europene
            
            
               L 147/114
            
         DECIZIA DE PUNERE ÎN APLICARE A COMISIEI
   din 15 mai 2014
   de autorizare a prelungirii de către statele membre a autorizațiilor provizorii acordate pentru substanțele active pinoxaden și meptildinocap
   
      
         [notificată cu numărul C(2014) 3059]
      
   
   (Text cu relevanță pentru SEE)
   
      (2014/289/UE)
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (1) paragraful al patrulea,
   având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (2), în special articolul 80 alineatul (1) litera (a),
   întrucât:
   
               (1)
            
            
               În conformitate cu articolul 80 alineatul (1) litera (a) din Regulamentul (CE) nr. 1107/2009, Directiva 91/414/CEE continuă să se aplice substanțelor active pentru care s-a adoptat o decizie în conformitate cu articolul 6 alineatul (3) din Directiva 91/414/CEE înainte de 14 iunie 2011.
            
         
               (2)
            
            
               În conformitate cu articolul 6 alineatul (2) din Directiva 91/414/CEE, în martie 2004 Regatul Unit a primit din partea societății Syngenta Crop Protection AG o cerere de includere a substanței active pinoxaden în anexa I la Directiva 91/414/CEE. Decizia 2005/459/CE a Comisiei (3) a confirmat că dosarul este complet și că poate fi considerat ca îndeplinind, în principiu, cerințele privind datele și informațiile din anexele II și III la directiva respectivă.
            
         
               (3)
            
            
               În conformitate cu articolul 6 alineatul (2) din Directiva 91/414/CEE, în august 2005 Regatul Unit a primit din partea societății Dow Agrosciences o cerere de includere a substanței active meptildinocap în anexa I la Directiva 91/414/CEE. Decizia 2006/589/CE a Comisiei (4) a confirmat că dosarul este complet și că poate fi considerat ca îndeplinind, în principiu, cerințele privind datele și informațiile din anexele II și III la directiva respectivă.
            
         
               (4)
            
            
               Confirmarea integralității dosarelor a fost necesară pentru a permite examinarea lor în detaliu și pentru a oferi statelor membre posibilitatea acordării de autorizații provizorii, pentru perioade de până la trei ani, pentru produsele de protecție a plantelor care conțin substanțele active respective, respectând, în același timp, condițiile prevăzute la articolul 8 alineatul (1) din Directiva 91/414/CEE și, în special, condițiile referitoare la evaluarea detaliată a substanțelor active și a produselor de protecție a plantelor, în conformitate cu cerințele prevăzute în directiva menționată.
            
         
               (5)
            
            
               În conformitate cu dispozițiile articolului 6 alineatele (2) și (4) din Directiva 91/414/CEE, au fost evaluate efectele acestor substanțe active asupra sănătății oamenilor și asupra mediului pentru utilizările propuse de solicitanți. Statele membre raportoare au transmis Comisiei proiectele lor de rapoarte de evaluare la data de 30 noiembrie 2005 (pinoxaden) și 25 octombrie 2006 (meptildinocap).
            
         
               (6)
            
            
               În urma transmiterii proiectelor de rapoarte de evaluare de către statul membru raportor, s-a constatat că este necesar ca solicitanții să furnizeze informații suplimentare și ca statele membre raportoare să examineze aceste informații și să își transmită evaluările. Prin urmare, examinarea dosarelor este încă în curs de desfășurare, iar evaluarea nu va putea fi finalizată în termenul prevăzut în Directiva 91/414/CEE, coroborată cu Decizia de punere în aplicare 2012/191/UE a Comisiei (5).
            
         
               (7)
            
            
               Întrucât, până în prezent, evaluarea nu a identificat niciun motiv de preocupare imediată, ar trebui să li se acorde statelor membre posibilitatea de a prelungi, cu o perioadă de 24 de luni, autorizațiile provizorii acordate pentru produsele de protecție a plantelor care conțin substanțele active în cauză, în conformitate cu dispozițiile articolului 8 din Directiva 91/414/CEE, pentru ca examinarea dosarelor să poată continua. Se preconizează că evaluarea și procesul decizional privind o eventuală decizie de autorizare, în conformitate cu articolul 13 alineatul (2) din Regulamentul (CE) nr. 1107/2009, pentru pinoxaden și meptildinocap vor fi finalizate în termen de 24 de luni.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Statele membre pot prelungi autorizațiile provizorii pentru produsele de protecție a plantelor care conțin pinoxaden și meptildinocap pentru o perioadă care se încheie cel târziu la 31 mai 2016.
   Articolul 2
   Prezenta decizie expiră la 31 mai 2016.
   Articolul 3
   Prezenta decizie se adresează statelor membre.
   
      Adoptată la Bruxelles, 15 mai 2014.
      
         
            Pentru Comisie
         
         Tonio BORG
         
            Membru al Comisiei
         
      
   
   
      (1)  JO L 230, 19.8.1991, p. 1.
   
      (2)  JO L 309, 24.11.2009, p. 1.
   
      (3)  Decizia 2005/459/CE a Comisiei din 22 iunie 2005 privind recunoașterea, în principiu, a faptului că dosarul prezentat pentru examinare detaliată în vederea posibilei includeri a substanței active pinoxaden în anexa I la Directiva 91/414/CEE a Consiliului este complet (JO L 160, 23.6.2005, p. 32).
   
      (4)  Decizia 2006/589/CE a Comisiei din 31 august 2006 de recunoaștere în principiu a conformității dosarelor transmise pentru examinarea detaliată în vederea eventualei includeri a aviglicinei HCl, a mandipropamidului și a meptildinocapului în anexa I la Directiva 91/414/CEE a Consiliului (JO L 240, 2.9.2006, p. 9).
   
      (5)  Decizia de punere în aplicare 2012/191/UE a Comisiei din 10 aprilie 2012 de autorizare a statelor membre privind prelungirea autorizațiilor provizorii acordate pentru noile substanțe active amisulbrom, clorantraniliprol, meptildinocap, pinoxaden, tiosulfat de argint și tembotrion (JO L 102, 12.4.2012, p. 15).